Iktatószám: SZO/473-1/2015

Napirend sorszáma:

**Előterjesztés**

**Hévíz Város Önkormányzat Képviselő-testülete**

**2015. augusztus 27-ei rendes nyilvános ülésére**

**Tárgy:** Együttműködési megállapodás a Polgárőr Egyesület Alsópáhokkal

**Az előterjesztő:** Papp Gábor polgármester

**Készítette:**  dr. Lengyel Katalin Nóra jogász

**Megtárgyalta:** Pénzügyi, Turisztikai és Városfejlesztési Bizottság

**Törvényességi szempontból ellenőrizte:** dr. Tüske Róbert jegyző

Papp Gábor

polgármester

**1.**

**Tárgy és tényállás ismertetése**

A 2015. júliusi 14-ei rendkívüli képviselő-testületi ülés napirendjei között szerepelt Hévíz Közbiztonságáért Polgárőr Egyesület ügye, mely tárgyalásánál Papp Gábor polgármester tájékoztatta a jelenlévőket, hogy Alsópáhok Község Önkormányzatával előzetes tárgyalásokat folytatott a polgárőrség működésének megoldása érdekében. Alsópáhokon 28 fős polgárőr egyesület tevékenykedik. Indítványozta, hogy egyesülhetne a két polgárőr egyesület, így egy azonnal működő polgárőrség lenne Hévízen is. A rendőrség, valamint Alsópáhok polgármestere is egyetértett a javaslattal.

A polgárőrségről és a polgárőri tevékenység szabályairól szóló 2011. évi CLXV. törvény (a továbbiakban: törvény) 4. § (3) bekezdése szerint „a polgárőr egyesület működési területe annak a településnek, fővárosi kerületnek, valamint az azokkal közvetlenül határos település földrajzi területe, amelyet a polgárőr egyesület székhelyeként megjelölt.”

Alsópáhok Község Önkormányzata és a Polgárőr Egyesület között hatályban lévő együttműködési megállapodás az egyesület működési területeként Alsópáhok települést jelöli meg, az egyesület székhelye Alsópáhok.

A törvény 14. § (1) bekezdése szerint „A polgárőr - a (2) bekezdésben meghatározott kivétellel - kizárólag egyesülete működési területén láthatja el tevékenységét.

(2) A polgárőr az egyesülete működési területén kívül is elláthatja tevékenységét, ha

*d)* a polgárőr egyesület az érintett önkormányzattal írásban erre irányuló együttműködési megállapodást kötött.”

A törvény 3. §(1) bekezdése kimondja, hogy „a polgárőr egyesület alapfeladatként a helyi közrend és közbiztonság védelme, valamint a bűnmegelőzésben való közreműködés érdekében közterületi járőrszolgálatot, figyelőszolgálatot, a közúti baleset helyszínén, valamint bölcsőde, óvoda, általános és középiskola közvetlen közelében jelzőőri tevékenységet lát el.”

A polgárőr egyesület a törvény 3. § (1) bekezdésében foglalt polgárőri tevékenységen túlmenően kiegészítő feladatként önkéntesen közreműködhet baleset-megelőzési, az áldozatvédelmi, a közlekedésbiztonsági, állat-, környezet- és természetvédelmi tevékenység támogatásában, a rendezvények helyszínének biztosításában, a polgárőr egyesület feladataival összefüggő oktatási, kulturális, ismeretterjesztő tevékenységben.

Tehát a jogszabályi feltételek lehetővé teszik, hogy a Polgárőr Egyesület Hévíz területén is ellássa a polgárőrség működéséhez kapcsolódó feladatokat, együttműködési megállapodás keretében.

Jelen előterjesztés melléklete az együttműködési megállapodás tervezete. Fontos kiemelni, hogy Hévíz ingyenesen, külön irodahelyet biztosít a polgárőrség részére, a Kossuth Lajos u. 5. sz. alatti ingatlan alagsorában lévő vendégház vonatkozásában.

Az együttműködésnek további fontos kikötése, hogy az egyesület hozzon létre a hévízi feladatok ellátására egy külön csoportot.

A Polgárőr Egyesület támogatására Hévíz város költségvetésében külön fedezetet szükséges biztosítani 500.000 forint összegben, Hévíz Város Önkormányzat 2015. évi gazdálkodásáról szóló 3/2015. (II.17.) számú rendelet 1/8 melléklet a testület hatáskörében felhasználható általános tartalék terhére.

**Tisztelt Képviselő-testület!**

Kérem az előterjesztést megvitatni, a határozati javaslatot elfogadni szíveskedjenek.

Hévíz, 2015. augusztus 12.

**2.**

**Határozati Javaslat**

1. Hévíz Város Önkormányzat Képviselő-testülete hozzájárul az előterjesztés mellékletét képező együttműködési megállapodás megkötésére, Polgárőr Egyesület Alsópáhok együttműködő féllel.

2. A Képviselő-testület felhatalmazza a Polgármestert az együttműködési megállapodás aláírására.

3. A Képviselő-testület felhatalmazza a Polgármestert Polgárőr Egyesület Alsópáhokkal kötendő ingyenes helyiséghasználati szerződés aláírására Hévíz, Kossuth Lajos u. 5. szám alatti alagsori vendégház vonatkozásában.

4. A Képviselő-testület az együttműködés keretében bruttó 500 ezer forint támogatást nyújt Polgárőr Egyesület Alsópáhok részére, melyre Hévíz Város Önkormányzat 2015. évi gazdálkodásáról szóló 3/2015. (II.17.) számú rendelet 1/8 melléklet 15. sora terhére biztosít fedezetet.

Felelős: Papp Gábor polgármester

Határidő: 2015. augusztus 31.

**4.**

**Melléklet**

**EGYÜTTMŰKÖDÉSI MEGÁLLAPODÁS**

amely létrejött egyrészről

**Hévíz Város Önkormányzat**

székhely: 8380 Hévíz, Kossuth L. u. 1.

adószám: 15734374-2-20

képv.: Papp Gábor polgármester,

mint Önkormányzat (a továbbiakban: Önkormányzat)

másrészről

**Polgárőr Egyesület Alsópáhok**

székhely: 8380 Alsópáhok, Fő út 65.

nyilvántartási szám: 1.496/1999.

bankszámlaszám: 74500217-10121117

képv.: Urbán Zoltán elnök

mint Egyesület (a továbbiakban: Egyesület)

együttesen Felek között alulírott napon és helyen az alábbi feltételekkel:

Preambulum

Felek rögzítik, hogy célkitűzéseik azonosak Hévíz városában a bűnmegelőzés, a közrend, a közbiztonság, ifjúság-és vagyonvédelem tűz-és környezetvédelem, katasztrófa-elhárítás terén, elősegítve az önkéntes társadalmi tevékenységet végző állampolgárok összefogását.

A megállapodás jogi alapja

* Magyarország helyi önkormányzatairól szóló 2011. évi CLXXXIX. törvény 17. §
* az egyesülési jogról, a közhasznú jogállásról, valamint a civil szervezetek működéséről és támogatásáról szóló 2011. évi CLXXV. törvény

Az együttműködés alapelvei

1. Jelen együttműködési megállapodás fő célja az Önkormányzat és az Egyesület tevékenységének összehangolása, a település közbiztonságának javítása és a bűnüldözés elősegítése.

2. A Felek a törvényesség és az önállóság alapján, egymás kölcsönös elismerésével és tiszteletben tartásával működnek együtt.

3. A Felek tudomásul veszik, hogy a polgárőr mozgalmat az önkéntesség, az emberi jogok messzemenő tiszteletben tartása, az ellenszolgáltatás nélkül végzett közösségi tevékenység, a bizalomra épülő felelősség vállalás jellemzi.

4. A Felek a bűnözés elleni fellépés, a bűnmegelőzés, a közterületek rendje, a család, a gyermek és ifjúságvédelem, a közúti közlekedési baleset-megelőzés, a vagyonvédelem terén, valamint a kábítószer fogyasztása elleni küzdelemben közös érdeküket kifejezve kötelezettséget vállalnak.

**Egyesület vállalja:**

* 1. Tevékenysége végzésére hévízi csoportot hoz létre.
  2. Tevékenységét elsősorban a bűncselekmények megelőzésére, a bűnüldözés, a vagyonvédelem, a közrendvédelem terén fejti ki a város egész területén.
  3. Lakossági járőr szolgálatot szervez a város területén, kiemelten figyelve az Önkormányzathoz tartozó intézmények környékére (iskolák, óvodák, művelődési intézmény, orvosi rendelők stb.).
  4. Megkülönböztetett figyelmet fordít a városban élő fiatalkorúakra és idős emberekre.
  5. Természet- és környezetvédelmi jogsértés észlelése esetén az illetékes hatóságnál intézkedést kezdeményez.
  6. Felvilágosító propagandaanyagot készíttet és a képújságban aktuális bűnmegelőzési felhívásokat tesz közzé a lakosság felé.
  7. Felkérésre részt vesz az Önkormányzat által biztosítani kívánt rendezvényeken, melyekről legalább 72 órával korábban tudomást szerzett.
  8. Kapcsolatot tart, együttműködik a területi és az országos polgárőr szövetséggel.
  9. A következő évi költségeihez igényeit a gazdasági évet megelőző október hónap 15. napjáig benyújtja.
  10. Éves költségvetési terv alapján használja fel az Önkormányzattól kapott támogatás összegét és annak felhasználásáról évente legalább egy alkalommal tételesen elszámol.

**Hévíz Város Önkormányzat vállalja:**

* 1. Anyagi lehetőségeinek függvényében vállalja, hogy az éves költségvetésében tervezve az Egyesület költségeihez támogatást biztosít.
  2. A Polgármesteri Hivatalban az Egyesület részére esetenként tanácskozás céljára helyiséget biztosít.
  3. Az általa szervezett, az Egyesület tevékenységi körébe eső értekezletekre annak elnökét és titkárát meghívja.
  4. Helyi tömegkommunikációs eszközök (helyi televízió, helyi újság) útján lehetőséget biztosít az Egyesületnek, hogy igény szerint tájékoztatást tegyenek közzé a lakosság felé.
  5. Általa biztosítani kívánt rendezvények előtt legkésőbb 72 órával értesíti az Egyesület vezetőségét.
  6. Az Egyesület működéséhez szükséges helyiséget a Hévíz, Kossuth Lajos u. 5. szám alatti ingatlan önkormányzati tulajdonú vendégházában biztosítja.

7. Az Önkormányzat és Az Egyesület összekötői:

a) Önkormányzat részéről: …………

tel.:

e-mail:

b) Egyesület részéről: Urbán Zoltán

tel.: 06-31/5289458

e-mail: pahokpolgaror@gmail.com

8. Egyesület kijelenti, hogy a polgárőrségről és a polgárőri tevékenység szabályairól szóló 2011. évi CLXV. törvényben meghatározott feltételekkel rendelkezik, megfelel az előírt követelményeknek, a szükséges együttműködési megállapodást a Zala Megyei Rendőr-főkapitánysággal megkötötte és tagja az Országos Polgárőr Szövetségnek.

9. A Felek tevékenységüket és vállalt kötelezettségeik teljesítését egymást kölcsönösen tájékoztatva, együttműködve végzik.

10. Jelen megállapodásban nem szabályozott kérdésekben a mindenkor hatályos Polgári Törvénykönyv rendelkezései az irányadóak.

11. Felek jelen együttműködési megállapodást határozott időre kötik. A megállapodás 2015. szeptember 1. napján lép hatályba, és a következő általános önkormányzati választásokat követő 60. napon megszűnik.

Jelen megállapodást elolvasás és értelmezés után, mint akaratukkal mindenben megegyezőt 6 eredeti példányban jóváhagyólag aláírták.

Hévíz, 2015. augusztus 31.

Hévíz Város Önkormányzat Polgárőr Egyesület Alsópáhok

képv. Papp Gábor polgármester képv. Urbán Zoltán elnök

**5.**

**Felülvizsgálatok - egyeztetések**

|  |  |  |  |
| --- | --- | --- | --- |
| **Polgármesteri Hivatal** | | | |
| **név** | **beosztás/feladat** | **aláírás** | **megjegyzés** |
| **dr. Lengyel Katalin Nóra** | **ügyintéző** |  |  |
| **dr. Márkus Mirtill** | **aljegyző** |  |  |
| **Szintén László** | **pénzügyi ellenőrzés** |  |  |
| **dr. Tüske Róbert** | **törvényességi felülvizsgálat** |  |  |
|  |  |  |  |